Il-karriera ta' kantant normalment tibda minn stadju biki fil-ħajja. Meta persuna tibda titgħallem il-kant minn ċkunitha, dan iservi tajjeb sabiex tikseb il-kunfidenza meħtieġa. Sebastian Calleja huwa żagħżugħ Malti li dan l-aħħar beda jissemma minħabba s-suċċessi li qed jirnexxilu jikseb. Għandu tmintax-il sena u jgħix Ħal Qormi. Bħalissa qiegħed jitħarreġ fl-MCAST biex isir bankier. Il-passatempi tiegħu huma varji imma l-aktar tnejn għal qalbu huma l-kant u d-drama. Jiddeskrivi lilu nnifsu bħala żagħżugħ ambizzjuż fil-qasam tal-istudju u tal-mużika u dejjem jistinka biex itejjeb lilu nnifsu u biex jipprova jġib l-aħjar riżultati. Jemmem li huwa bniedem onest u sinċier, u kemm jista' jkun metikoluż f'dak li jagħmel. Għalih il-mużika hija ħajtu u ma jimmaġinax ħajtu mingħajrha, għax meta jisma' naqra mużika vera jħossu rilassat. "Il-kant narah bħala l-lingwa li tgħaqqad flimkien in-nies, bħal ħolqa, b'sempliċiment kanzunetta tkun tista twassal messaġġ profond fi tliet minuti," beda jgħidli Sebastian. S'issa għandu żewġ singles tiegħu, l-ewwel waħdha ħariġha fl-2013, L-idolu (Lirika ta' Clifton Casha u mużika ta' Joe S. Grech), u fl-2014 it-tieni single tiegħu ddedikata għall-ommijiet kollha Kieku Taf (Minik/Emil Calleja Bayliss). Bħalissa għaddej fil-proċess biex joħroġ xi diski oħra, però għalissa xejn ma huwa kkonfermat. Sebastian ilu jkanta għal dawn l-aħħar tmien snin, u jieħu t-taħriġ tiegħu għand Glen Vella. Ridt inkun naf kif proprjament tħajjar li jibda jkanta. "Meta kont fl-iskola sekondarja tal-Ħandaq kien hemm kunċert fejn kienu qed ifittxu studenti b'talent u kont wieħed mill-magħżulin fejn kantajt il-kanzunetta popolari mal-Maltin Angel li hija kantata mill-bravissma Chiara. Minn hemm bdiet il-ġibda lejn il-palk u l-kant u minn dakinhar 'l hawn komplejt għaddej bis-saħħa tal-għalliema, fosthom ta' Glen Vella u t-tim kollu ta' VocalBooth Studio, li dejjem għamluli kuraġġ u għallmuni biex insaħħaħ in-noti tiegħi fil-kant biex inkompli għaddej f'dan il-vjaġġ fix-xena mużikali". Dan l-aħħar rebaħ l-OGAE Eurovision Song Contest f'Berlin. Fil-fatt dan il-festival sar f'Berlin il-Ġermanja bejn il-15 u s-17 ta' Lulju, 2016. Dan huwa l-ewwel darba li saret din il-kompetizzjoni, bl-istess format tal-Eurovision Song Contest tal-kbar li jsir f'Mejju ta' kull sena. "Konna tnax-il pajjiż u jien ipparteċipajt bil-verżjoni tiegħi ta' Golden Boy. Fil-finali ġejt l-ewwel mill-punti tal-ġurati u tieni mill-voti tal-pubbliku, li tatni rebħa b'216-il punt, wara segwa l-Portugal fit-tieni post b'205 u l-Italja fit-tielet b'172-il punt," infurmani b'sodisfazzjon fuqu. Ta' min jgħid li bis-saħħa ta' din ir-rebħa ser ikun qed ikanta ma' wħud mill-aqwa kantanti tal-Eurovision Song Contest fuq il-Eurovision Cruise li jitlaq minn Helsinki l-Finlandja. Din ir-rebħa kienet spunt għalih biex ikompli jtejjeb it-talent tiegħu u biex dejjem jagħti l-aħjar tiegħu meta jkun qiegħed jagħti ikanta fuq il-palk. Bħala kantant lokali, Sebastian huwa magħruf l-aktar għal ħin li jqatta' meta jżur lir-residenti tal-faċilità korrettiva ta' Kordin fejn fost affarijiet oħra jieħu sehem fi-preżentazzjoni li jtellgħu fil-Milied. Ħallejt f'idejh sabiex jaggornani aktar dwar dan il-ġest pożittiv. "Jien inħobb naqsam it-talent tiegħi ma' kulħadd, iżjed u iżjed meta niġi mistieden biex inkanta għal xi kawża ġusta. Fost attivitajiet oħra volontarji nieħu sehem fi preżentazzjonijiet fil-faċilità korrettiva ta' Kordin, fejn ġieli nkanta xi diski minn tiegħi u ġieli anke ħadt sehem fil-pageant tal-Milied li jorganizzaw uħud mir-residenti," stqarr miegħi. Mhux hekk biss, lura għas-sena 2014, Sebastian kien spiċċa finalist f'San Remo Junior Malta u kellu l-opportunità li jipparteċipa b'kanzunetta fl-Italja. Fil-fatt kien gie magħżul flimkien ma' tliet kantanti oħra biex jirrapreżenta lil Malta f'San Remo Junior fl-Italja. Fi kliemu stess, kienet verament esperjenza sabiħa li kanta fil-palk popolari tal-Ariston. F'dik l-okkażjoni kien kanta l-verżjoni tiegħu tad-diska If tomorrow never comes ta' Ronan Keating u kien wieħed mill-finalisti. Mistoqsi b'liema mod qed ikompli jifrex il-mużika tiegħu jew biex ngħid hekk ser ikompli, Sebastian stqarr miegħi li bħalissa bl-għajnuna tal-familja u l-ħbieb qiegħed jifrex il-mużika tiegħu minn fuq paġna ta' Facebook, u issa riċenti ukoll ġie inkluż fuq Wikipedia fejn ikun hemm aġġornamenti fuq il-karriera mużikali tiegħu. "Ovvjament nixtieq inkompli l-karriera mużikali tiegħi bl-għajnuna ta' kull min qiegħed jissapportjani ħalli dejjem intejjeb il-kwalità tal-mużika tiegħi," stqarr miegħi. Minn dak li jinnota, staqsejt lil Sebastian jekk bħala kantant Malti, jaħsibx li għandu wisq kompetizzjoni madwaru minn kantanti oħra. "Nemmen li hawn Malta għandna ħafna talent tajjeb fil-mużika u kantanti validi ħafna, u l-kompetizzjoni hija spunt biex naħdem iżjed ħalli ntejjeb il-vuċi u l-kwalità tad-diski tiegħi," wieġeb dlonk. Lejn l-aħħar ta' din l-intervista, Sebastian stqarr miegħi li jixtieq li Malta tista' tagħtih il-frott meħtieġ biex ikun wieħed mill-aħjar fil-mużika, għax bħala Malti meta rrapreżenta lil pajjiżu f'kompetizzjonijiet barra minn Malta dejjem ħassu kburi. Bħala kantant, Sebastian ħa sehem f'xi musicals lokali. Fil-fatt din is-sena ħa sehem fil-pageant tal-Ġimgħa l-Kbira fil-Belt Valleta, u s-sena l-oħra ħa sehem fil-mużikali Star Child. "Kienu esperjenzi sbieħ ħafna, imma fl-istess ħin iżjed impenjattivi, għax f'esebizzjoni ta' diska għandek bejn tlieta u erba' minuti tkanta, u dejjem ser ikollok biċċiet li trid tiftakar bl-amment, itwal minn diska, u jvarjaw skont l-attur u trid tkanta wkoll." Il-messaġġ finali tiegħu huwa li kull persuna trid taħdem u tistinka biex iseħħ dak li tixtieq qalbha, imma fl-istess ħin trid iżżomm saqajha mal-art billi tkun taf il-limitazzjonijiet tagħha f'kull ambitu tal-ħajja.